‘জঙ্গি কার্যকলাপে অভিযুক্তকে জামিন নয়’, দিল্লি বিস্ফোরণের পরদিনই কড়া বার্তা সুপ্রিম কোর্টের

নয়াদিল্লি: দিল্লির (Delhi) হৃদয়ে ভয়াবহ বিস্ফোরণের রেশ কাটতে না কাটতেই কড়া অবস্থান নিল দেশের শীর্ষ আদালত সুপ্রিম কোর্ট (Supreme Court)। জঙ্গি কার্যকলাপে অভিযুক্তদের সহজে জামিন দেওয়া চলবে না। মঙ্গলবার এমনই বার্তা দিল সুপ্রিম কোর্ট।

একদিন আগেই রাজধানীর সুনহেরি মসজিদের কাছে ভয়াবহ বিস্ফোরণে কেঁপে উঠেছিল দিল্লি। এখনও পর্যন্ত মৃতের সংখ্যা ১৩। যদিও ঘটনাকে এখনই জঙ্গি হামলা বলে ঘোষণা করা হয়নি, কিন্তু তদন্তের গতিপথ স্পষ্টভাবে সেই দিকেই ইঙ্গিত করছে।

আরও পড়ুন: মেধাবী উমর এখন জঙ্গি! মানতে পারছে না পুলওয়ামার পরিবার

এর পরদিনই, এক জঙ্গিবাদে অভিযুক্তের জামিন শুনানিতে বিচারপতি বিক্রম নাথ ও সন্দীপ মেহতার বেঞ্চ জানায়, “জঙ্গি কার্যকলাপে অভিযুক্তদের ক্ষেত্রে ন্যূনতম প্রমাণ থাকলেই জামিন নয়, জেলে পচতে হবে।” শুনানির শুরুতে অভিযুক্তের আইনজীবী বলেন, “আজকের সকালটা বোধহয় এই মামলার জন্য ঠিক নয়। বিশেষ করে গতকাল দিল্লিতে যা ঘটেছে।” এর জবাবে বেঞ্চ স্পষ্ট মন্তব্য করে, “ঠিক এই সময়টাই সঠিক—একটা কড়া বার্তা দেওয়ার এটাই সুযোগ।”

আদালতের পর্যবেক্ষণ অনুযায়ী, অভিযুক্তের কাছে বিস্ফোরক পাওয়া গিয়েছে, এবং সে এমন একটি হোয়াটসঅ্যাপ গ্রুপের সদস্য, যার ডিসপ্লে পিকচার ইসলামিক স্টেটের পতাকার মতো। আইনজীবীর দাবি ছিল, সেটি আসলে ইসলামিক সাহিত্য সম্পর্কিত গ্রুপ, কিন্তু আদালত সেই যুক্তি খারিজ করে দেয়।

সুপ্রিম কোর্টের মন্তব্য, “যা যা ওর কাছ থেকে উদ্ধার হয়েছে, তাতে ওর আরও অনেকদিন জেলে থাকা উচিত।” এই মন্তব্যে স্পষ্ট, দিল্লি বিস্ফোরণের পর জঙ্গি কার্যকলাপের বিরুদ্ধে আদালত চাইছে কঠোর দৃষ্টান্ত স্থাপন করতে।

উল্লেখ্য, তদন্ত সূত্রে জানা গিয়েছে, হামলার নেপথ্যে থাকতে পারে জইশ-ই-মহম্মদ। সিসিটিভি ফুটেজে দেখা গিয়েছে, বিস্ফোরণের আগে সুনহেরি মসজিদের পার্কিং লটে তিন ঘণ্টা ধরে দাঁড়িয়ে ছিল ঘাতক গাড়িটি। সেই সূত্র ধরে ইতিমধ্যেই দুই সন্দেহভাজনকে আটক করেছে তদন্তকারী সংস্থা।

দেখুন আরও খবর: